作南塘記郡守沈持要以詩來謝次韵奉酬
作者：陳傅良
朝代：宋

paragraphs: 周公作雅頌，退然在豳風。
功成貴無迹，名大謗亦叢。
彼人自標置，刻畫豈不工。
君看榛莽間，斷碑卧頹墉。
想當在世時，拳拳效深衷。
胡然今弗省，身後議論公。
達人悟物情，玄覽昭有融。
區區强名我，咨爾來何從。
沈公天下士，於今萬夫雄。
邦入見未嘗，譽之口不容。
請將氏南樓，語盡意未窮。
公詩陳誼高，耻與好事同。
年登百廢興，解后吾何功。
勇去學休影，倦游謝遺蹤。
吾方笑征南，雙雙勒堅玒。
一以棲山顛，一以沒水中。